Line Barfod (EL), 2002-10-22:
Som flere af de andre ordførere har været inde på, er der god grund til at glæde sig, når vi i næste uge skal fejre Nordisk Råds 50-års jubilæum.
Men der er nogle ting, der rent faktisk virker og har betydning og har stor folkelig opbakning.
På en lang række væsentlige lovområder har vi allerede, længe inden det nordiske samarbejde blev etableret i form af Nordisk Råd, haft et samarbejde om at koordinere lovgivningen ud fra det fælles grundlag, vi i forvejen havde.
Det nordiske samarbejde har også i dag en stor betydning
for, at vi kan lære af hinanden, og for, at vi sammen kan bruge vores ressourcer bedre på en lang række områder. Derudover har det også betydning for, at vi løbende kan diskutere på baggrund af vores fælles traditioner, hvordan vi udvikler demokratiet, og hvordan vi kan være med til at sikre større grad af demokrati på verdensplan.
Hvad kan vi fra det nordiske samarbejde gøre for at være med til at udvikle en ny international retsorden?
Hvad kan vi gøre for, at det i højere grad bliver demokrati, der kommer til at gælde på verdensplan, frem for at det er den stærkes ret, som det har været hidtil?
Hvor EU opbygger mure, både Fort Europa i forhold til mennesker, der forsøger at komme ind, og toldmure i forhold til varer, så fungerer det nordiske samarbejde på en helt anden måde og er tværtimod med til at sikre, at der kan blive en større grad af lighed i verden, og dermed, at man kan være med til at forebygge, at der opstår kriser.
Derfor er det væsentligt, at vi fortsætter også den del af det nordiske samarbejde.
Også at vi i større omfang prøver at bruge muligheden for at stille ministre til ansvar og stille spørgsmål.
Som flere har været inde på, vil vi under den kommende session jo have et stort behov for at spørge svenskerne i forbindelse med Barsebäck om, hvad i alverden det er, der er ved at foregå, og hvorfor de ikke får det lukket hurtigst muligt. Jeg har også selv været glad for at have muligheden for at stille spørgsmål til nogle af de andre nordiske ministre om, hvorfor de har forhindret danske statsborgere i at komme til andre nordiske lande og bruge retten til at demonstrere.
Jeg mener, det er væsentligt, at vi holder fast i, at nordiske borgere og andre har muligheden for at rejse frit imellem landene, og at vi har mulighed for at bruge de demokratiske rettigheder.
Den type eksempler tror jeg det er vigtigt at vi bruger flere af, at vi i højere grad bruger det nordiske samarbejde.
Desværre var der alligevel nok blevet vedtaget flere af de forslag i Folketinget, der blev vedtaget her i foråret, uanset om det havde fremgået, at de ville have forværret den nordiske integration, men så havde man i hvert fald gjort det med åbne øjne.
Og det kunne da være, at man på nogle områder kunne undgå at gøre mulighederne for nordisk integration værre, end de er i forvejen.
Der er også god mulighed for, at vi i det daglige politiske arbejde husker at tænke på, hvor vi kan drage nordisk nytte, tænke på, hvad kunne vi gøre fælles, frem for at gøre det hver især.
For eksempel når vi diskuterer, at her har vi behov for at undersøge noget nærmere, som det har været tilfældet omkring seksualisering af det offentlige rum, der bliver debatteret i alle de nordiske lande, hvor man nu laver en fællesnordisk undersøgelse, i stedet for at vi hver især skal bruge ressourcer på det.
Forhåbentlig får vi også på sessionen vedtaget et forslag om at undersøge muligheden for, at vi på de områder, hvor der er behov for højt specialiserede operationer og behandlinger inden for sundhedsområdet, ser på, om man kunne nøjes med at have dem ét eller nogle få steder i Norden, i stedet for at vi i hvert enkelt af de nordiske lande skal bruge ressourcer på at opbygge en kapacitet, der kun er begrænset behov for i hvert land.
Når vi nu har de her forskellige konkrete projekter, som vi gerne vil bruge ressourcer på, er det vigtigt, at vi også sikrer, at der er en sammenhæng mellem de prioriteringer, vi kommer med, og hvad der er af økonomiske midler.
Derfor er det vigtigt, at vi fortsætter budgetprocessen, fortsætter med at sikre, at der bliver mulighed for at se på, hvordan midler følger med, hvis vi laver ændringer i prioriteringerne, frem for at man kun ser på, at der er én samlet kage til det nordiske samarbejde. Det kunne jo være, hvis man overfører nogle opgaver, som ellers skulle være løst i hvert enkelt land, at så skulle der følge nogle ressourcer med, så man kan løse dem på nordisk plan, frem for at man skal skære ned på andre nordiske opgaver. Norrbackrapporten, som flere har været inde på, er et godt værktøj og et eksempel til efterfølgelse på grund af dens meget konkrete tilgang.
Det er vigtigt, at vi kommer med konkret opfølgning og konkrete tidsplaner for at gennemføre den opfølgning, som også flere andre har været inde på.
Så har mange talt om vigtigheden af samarbejdet med nærområderne.
Her er det væsentligt, at vi også ser på, hvordan vi sikrer, at folk fra de vestnordiske lande har en reel mulighed for at mødes.
For med de transportpriser, der er i dag, er der altså en reel økonomisk begrænsning, både for at de kan mødes med hinanden i de vestnordiske lande, og for at de kan deltage i møder med os andre, fordi transportpriserne simpelt hen er så høje.
Så har jeg en bekymring i forhold til ministerens redegørelse.
Ministeren skriver i redegørelsen, at han har en bekymring »for den generelle udvikling i det fællesnordiske kultursamarbejde eller rettere sagt manglen på overordnet udvikling og dynamik i samarbejdet«.
Og videre: »Fra dansk side overvejes derfor, om der er behov for et helt nyt koncept i forhold til det kultursamarbejde, der foregår i Nordisk Ministerråds regi...«.
Og videre: »Det kan blive svært at bevare den folkelige og politiske opbakning til et fortsat kultursamarbejde på et så - forholdsvis - højt økonomisk niveau.«
Kultursamarbejde på det nordiske plan består jo af en række forskellige aktiviteter.
Der er sprogforståelse, folkeoplysning, der er udstillinger og projekter, der er Nordens Hus i Tórshavn, som jeg selv havde lejlighed til at se i sommer, der er Nordens Hus i Reykjavik; der er mange forskellige projekter, hvor mange mennesker fra mange lande laver meget forskellig kultur for få penge, og hvor der er endnu flere, der deltager i det og nyder godt af det.
Vi ved jo fra andre sammenhænge, at det kan blive alvor, når regeringen truer med at skære ned på kulturen eller med at vælte kulturudgifter over på andre parter.
Derfor ville det være rart, hvis ministeren kunne oplyse helt konkret, hvad bekymringen går på, og at ministeren kunne garantere Folketinget og politikerne i Nordisk Råd, at det, der står i redegørelsen, ikke er en prøveballon for et angreb på det nordiske kultursamarbejde, og at man vil sørge for, at der er en dialog med Nordisk Råd, som ministeren jo også roser i redegørelsen, den dialog, der allerede er, og at det derfor vil være en dialog i Nordisk Råd, hvis man ændrer kultursamarbejdet.
Det ville være rart at høre, hvad det er
for nogle visioner, regeringen lægger op til på kultursamarbejdsområdet.
Jeg vil slutte af med at sige, at jeg ser frem til, at vi kommer til at kunne bruge det nordiske samarbejde
langt mere konkret, end man har gjort hidtil, og at det så forhåbentlig kan føre til, at vi også udadtil kan fortælle lidt mere om de konkrete resultater, der kommer.
Jeg håber også, at vi kan få lidt flere debatter med politisk indhold. Mig gør det ikke noget, at vi indimellem også på nordisk plan kan være uenige på forskellige områder, ligesom vi jo også i de enkelte lande ofte er meget uenige partierne imellem.
Jeg tror, at det kunne være fint, hvis vi kunne få den politiske debat også på nordisk plan, frem for at det kun er de ting, som vi på forhånd er sikre på at vi er enige om, der kommer frem til debat.
Fra den venstresocialistiske grønne gruppe stiller vi til sessionen et forslag om bare at løfte en flig af det mørke, der hviler over våbeneksportområdet, fordi vi her mener, at det kunne være vigtigt, at de nordiske lande gjorde noget for at begrænse våbeneksporten.
Det ved vi der ikke er enighed om.
Forhåbentlig kan vi få en væsentlig debat om det
på nordisk plan, og tilsvarende på andre områder kunne det være godt, hvis vi kunne begynde at få en politisk debat også her.